INFILTRAREA 


COMUNISTĂ 


Revista “Libertatea”, New York. Anul I, Nr. 2, Septembrie 1982. 


Pericolul expansionismului sovietic se pare că în sfârşit a convins 
ţările occidentale la o mai mare prudenţă faţă de Uniunea Sovietică. 
După ani întregi de la sfârşitul celui de-al doilea război mondial, în 
sfârşit se pare că preşedintele Ronald Reagan a retrezit vigilenţa atât 
de caracteristică ţărilor vest—europene înainte de cel de-al doilea 
război mondial, față de permanentul pericol comunist de la Răsărit. 
Spun că s'au trezit din adormitoarele declaraţii de pace ale Moskovei - 
pe care astăzi cu siguranţă nici unul din politicienii vestului n'ar mai 
da un ban -, dar s'au convins întrun timp atât de lung şi numai 
văzând repetate infiltraţiile subvenţionate de Moskova în centrele 
lumii (focare de luptă), dar mai ales invaziile la care ea a participat 
direct. 

A fost o eră în care Rusia n'a avut curajul să intervină decât numai 
în treburile vasalelor ei din estul european, cum ar fi spre exemplu în 
cazul înăbuşirii revoltei din Ungaria în anul 1956, precum şi invazia 
din August 1968 din Cehoslovacia, şi asta numai pentru ca să numim 
două din multitudinea de acte flagrante în dezacord cu aşa zisa 
politică "de pace şi apropiere” a Rusiei comuniste. De la un timp, 
acum când Uniunea Sovietică s'a înarmat puternic, curajul ei a 
crescut şi a trecut la expansiunea din Asia (dorind probabil astfel să 
încercuiască China), invadând Afganistanul, ţară neutră. 

Infiltraţia comunistă din Asia şi peninsula indochineză a început 
încă de la sfârşitul decadei '40 şi începutul anilor ‘50, mai întâi prin 
furnizarea de armament guerilelor comuniste din Coreea, Vietnam, 
Laos şi Cambogia, iar după aceea chiar prin trimiterea de trupe 
sovietice şi consilieri militari, dar mai ales aviatori ruşi, de mare 
trebuinţă rebelilor comunişti din Coreea. Ba mai mult, fiind înfrânt 


generalul Batista în Cuba, Rusia Sovietică şi-a atins unul din ţelurile 
propuse prin anii ‘50, apropierea de marele colos american şi 
posibilitatea amplasării de rachete, baze aeriene şi navale în acest 
punct. Stabilirea deplină a comunismului în Cuba, se pare că a liniştit 
mult Moskova, dictatorul Fidel Castro cooperând acum din plin cu 
Uniunea Sovietică şi fiind un partener în întărirea guerilelor din ţările 
continentului negru african, prin trimiterea de soldaţi cubanezi. Spre 
exemplu, un caz elocvent îl constituie Angola, ţară în care trupele 
cubaneze au desăvârşit victoria comunistă la mijlocul deceniului ‘70, 
precum şi Etiopia, ţară acum cu regim marxist şi care graţie celor 14 - 
20.000 de soldaţi cubanezi trimişi, se îndreaptă vertiginos asupra 
Somaliei, în speranţa comunizării ei. 

După atâtea şi atâtea încălcări, în sfârşit ţările capitaliste şi-au dat 
seama de adevărata înfăţişare a lupului cu piele de oaie. Spania, ca 
nouă membră a pactului Nord-Atlantic (NATO), şi-a administrat un 
fond de aproximativ 13 miliarde de dolari întru achiziţionarea de noi 
arme americane, care să ducă la întărirea capacităţii de apărare a 
acesteia. 

La fel Japonia, cu o sumă cifrată la aproximativ 61-64 miliarde 
dolari pe viitorii 5 ani, şi care în acelaşi fel să ducă la întărirea forţelor 
de apărare japoneze. Un vechi dicton spune că niciodată nu e prea 
târziu... 

Deceniul ‘70 se pare că a fost deosebit de roditor Moskovei. 
Vietnamul comunizat, Cambogia comunizată, Laosul şi Afganistanul, 
sunt patru din ţările Asiei care acum au devenit comuniste. 

În America de Sud, odata cu începutul deceniului *70, Chile a 
devenit stat marxist sub conducerea prosovieticului Salvador Allende. 
Bine că nu a durat mult dictatura - graţie generalului Alejandro 
Pinochet - altfel cu siguranţă holera comunistă sar fi întins astăzi 
peste multe din ţările Americii Latine. Pentru Rusia roşie, acesta a 
constituit un mare eşec în privinţa planurilor ei de introducere a 
comunismului în ţările Americii de Sud. Totuşi, graţie unui mare 
număr de cubanezi, ea a reuşit să introducă comunismul în 
Nicaragua. Carter, preşedinte în acel an 1979, a privit cu nepăsare la 
cererile de ajutor făcute de administraţia Somoza, fapt care l-a costat 
pierderea Nicaraguei, dar mai ales şi-a dobândit astfel ura unui popor 
lăsat pe mîna intervenţioniştilor comunişti cubanezi. Alte ţări din 
bazinul Caraibelor, cum ar fi spre exemplu Honduras, Republica 
Dominicană, Guatemala şi mai recent San Salvadorul, prin situaţia 
confuză care domneşte în sânul lor ca şi prin numeroasele 


comploturi, sabotaje, atentate şi răpiri, denotă clar adânca infiltrare a 
elementelor comuniste în cadrul lor. 

În Orientul Mijlociu, chiar dacă Iranul nu a devenit deocamdată 
comunist, cel puţin s'a reuşit scoaterea americanilor din aceasta ţară 
bogată în petrol şi care, situată în a propierea Rusiei (la sud), 
devenise incomodă prin prezenţa asistenţei masive americane şi 
livrărilor de echipament electronic modern, în special radaruri de 
mare putere şi avioane da observaţie. Ajatullahul Khomeini 
deocamdată s'ar părea că este independent, văzând în Rusia sovietică 
o putere atee, dar nu se ştie până când va mai dura astfel. Comuniştii 
sunt şi aici prezenţi şi susținuți. În aceeaşi zonă a mai căzut în plasa 
comunistă şi Yemenul de Sud, ţară bogată deasemenea în petrol. 

Dacă până în anul 1976, Egiptul s'a îndreptat în mod fatal spre 
Rusia, denunţarea din acel an a acordurilor sale cu Moskova, precum 
şi trecerea ei de partea americanilor s'a concretizat printr'o puternică 
lovitură dată Uniunii Sovietice. 

Pe continentul negru, Libia, Angola şi Mozambic, au devenit şi ele 
comuniste, dar nu trebue uitat că până spre sfârşitul anilor ‘70, 
Uganda davanise la rându-i comunistă cu ajutorul lui Idi Amin, un 
Stalin mai mic al africanilor. La fel Republica Africa Centrală a lui 
Jean Bedel Bokassa. Înlăturarea acestor doi dictatori roşii, a reuşit să 
normalizeze într'un fel situaţia din această parte a Africei. 

În Europa, socialistul Mitterand a devenit preşedintele Franţei, dar 
socialismul practicat de el nu are colţi şi sar părea că deocamdată n'a 
muşcat din momeala Kremlinului. 

În schimb, Kremlinul în colaborare cu Mohamer El Ghadafi al 
Libiei, sprijină intensiv mişcarea terorist-comunistă "Brigăzile Roşii” 
din Italia, cum de altfel a făcut-o şi pe timpul exietenţei unei alte 
organizaţii teroriste de factură comunistă, cunoscută sub numele de 
gruparea "Bader - Meinhoff' şi care a acţionat până la mijlocul 
deceniului 7 în Germania Occidentală. Ce urmăreşte Rusia comunistă 
prin sprijinul acordat acestor organizaţii teroriste? Desigur, răspunsul 
este uşor de dat. În primul rînd, să producă dezordini în aceste state, 
iar în al doilea rând să lovească în acei guvernanţi care se opun net 
apropierii de Rusia comunistă. Faptul că Aldo Moro a fost asasinat de 
"Brigăzile Roşii", demonstrează din plin acest lucru. 

În Franţa pe timpul în care preşedinte era Charles de Gaulle (net 
anticomunist), atentatele la viaţa lui au depăşit cifra de 20, toate fiind 
operate de către persoane care acționau din ordinul Moskovei. Deci 
un fapt în plus în sprijinul afirmației de mai sus. 


Iar acum ne întrebăm: este posibil să mai credem în sinceritatea pe 
care o lasă să se întrevadă Moskova? Nu, categoric nu! 

Este posibilă ajungerea la un acord în cadrul conferinţei de 
dezarmare de la Geneva, cunoacută sub numele de S.A.L.T. ? 

Noi credem că se poate, dar nu suntem convinşi că Moskova va 
ajunge şi să respecte aceste acorduri pe care le semnează. 

Oricum, e bine că ţările anticipează acum periculozitatea imperiului 
rusesc şi în acest sens au grijă să-şi ia toate măsurile de siguranţă 
necesare... 

